CELEX: 62013TN0251
Language: el
Date: 2013-05-06 00:00:00
Title: Υπόθεση T-251/13: Προσφυγή της 6ης Μαΐου 2013 — Gemeente Nijmegen κατά Επιτροπής

29.6.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 189/27
            
         Προσφυγή της 6ης Μαΐου 2013 — Gemeente Nijmegen κατά Επιτροπής
   (Υπόθεση T-251/13)
   2013/C 189/57
   Γλώσσα διαδικασίας: η ολλανδική
   
      Διάδικοι
   
   
      Προσφεύγων: Gemeente Nijmegen (Nijmegen, Κάτω Χώρες) (εκπρόσωποι: H. Janssen και S. van der Heul, δικηγόροι)
   
      Καθής: Ευρωπαϊκή Επιτροπή
   
      Αιτήματα του προσφεύγοντος
   
   Ο προσφεύγων ζητεί από το Γενικό Δικαστήριο:
   
               —
            
            
               να ακυρώσει την απόφαση της Επιτροπής της 6ης Μαρτίου 2013 C(2013) 1152 τελικό, κατά το μέρος που η απόφαση αυτή αφορά τη φερόμενη ενίσχυση του Gemeente Nijmegen (Δήμου του Nijmegen, στο εξής: Δήμος) προς τη NEC·
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Το 2003, ο Δήμος κατασκεύασε στο Goffertpark δίπλα στο ποδοσφαιρικό στάδιο Goffert Stadion το πολυλειτουργικό αθλητικό συγκρότημα De Eendracht. Τόσο το Goffert Stadion όσο και το De Eendracht μισθώθηκαν από τη NEC η οποία είναι η ομάδα επαγγελματικoύ ποδοσφαίρου του Nijmegen. Στη σύμβαση μισθώσεως σχετικά με το De Eendracht οριζόταν μεταξύ άλλων ότι η NEC έχει δικαίωμα αγοράς του De Eendracht.
   Κατά τα μέσα του 2009 ο Δήμος κατήρτισε σχέδιο να εξελιχθεί μεγάλο μέρος του Goffertpark σε Topsport- en Innovatiepark (πάρκο αθλητισμού υψηλού επιπέδου και καινοτομίας, στο εξής: TIP). Ρητός σκοπός ήταν, μεταξύ άλλων, να ενσωματωθούν στο TIP τα υπάρχοντα (ή προς επέκταση) Goffert Stadion και De Eendracht.
   Το 2008 και 2009, η NEC ανακοίνωσε στον Δήμο ότι θέλει να ασκήσει το δικαίωμά της αγοράς του De Eendracht από τον Δήμο. Η πρόθεση αυτή έθιγε τα σχέδια του Δήμου όσον αφορά το TIP. Προέκυψε ότι η NEC ήταν διατεθειμένη έναντι πληρωμής να παραιτηθεί από το δικαίωμα αποκτήσεως του De Eendracht. Βάσει ανεξάρτητης αποτιμήσεως το ποσό εξαγοράς καθορίστηκε στα 2,22 εκατομμύρια ευρώ. Το ποσό αυτό καταβλήθηκε από τον Δήμο στη NEC.
   Η Επιτροπή με απόφαση της 6ης Μαρτίου 2013 αποφάσισε να κινήσει τη διαδικασία του άρθρου 108, παράγραφος 2, ΣΛΕΕ, στο πλαίσιο της οποίας η από τον Δήμο εξαγορά του δικαιώματος αποκτήσεως του De Eendracht θεωρήθηκε κρατική ενίσχυση υπό την έννοια του άρθρου 107, παράγραφος 1, ΣΛΕΕ. Ο Δήμος αμφισβητεί την απόφαση αυτή.
   Ο προσφεύγων διατυπώνει τρεις λόγους ακυρώσεως.
   Με τον πρώτο λόγο προβάλλει παραβίαση των αρχών της ισότητας και της ασφάλειας δικαίου επειδή, όσον αφορά την αποτίμηση του δικαιώματος αποκτήσεως του Eendracht, χωρίς αιτιολογία δεν ελήφθη υπόψη το ότι ο Δήμος εφάρμοσε την ανακοίνωση της Επιτροπής για τις πωλήσεις γηπέδων-οικοπέδων (1).
   Με τον δεύτερο λόγο προβάλλει υπέρβαση των εξουσιών της Επιτροπής, πλάνη περί το δίκαιο, πρόδηλο σφάλμα εκτιμήσεως και/ή παράβαση της υποχρεώσεως αιτιολογήσεως επειδή κρίθηκε ότι η εξαγορά του δικαιώματος αποκτήσεως του De Eendracht αποτελεί κρατική ενίσχυση υπό την έννοια του άρθρου 107, παράγραφος 1, ΣΛΕΕ, ή τουλάχιστον ότι υπάρχει επαρκής λόγος για να δικαιολογηθεί η κίνηση της επίσημης διαδικασίας βάσει του άρθρου 108, παράγραφος 2, ΣΛΕΕ.
   Με τον τρίτο λόγο προβάλλει υπέρβαση εύλογης προθεσμίας για την κίνηση της επίσημης διαδικασίας, παραβίαση της αρχής της ασφάλειας δικαίου, παράβαση των διαδικαστικών διατάξεων και/ή εσφαλμένη εφαρμογή του δικαίου.
   
      (1)  Ανακοίνωση της Επιτροπής σχετικά με στοιχεία κρατικής ενισχύσεως στις πωλήσεις γηπέδων-οικοπέδων και κτιρίων από τις δημόσιες αρχές (ΕΕ 1997, C 209, σ. 3).